《和夏宪副止庵赋陈粹之冷庵赤壁图歌》
明代·罗伦

赤壁一万丈，不为浮云裘。峥嵘苏长公，豪气盖九州。

东华尘土涴汗脚，摩弄云海浮虚舟。山高月小自今古，小人虫蛆，君子龙虎。

东风赤壁一炬红，千载曹刘两丘土。我耳不欲闻，何客吹洞箫。

山林杳冥，鸟兽悲号，风尘澒洞。欲拔腰间倚天剑，陆剸蛇豕，水斩鲛鲸。

手挟南溟鹏，足蹑飞云履。仰天发长笑，自把太虚拟。

转眼五百年，冷庵好画止庵赋。江西二妙世间无，倒腔翻作苏仙图。

横江孤鹤梦若醒，人间轩冕真泥涂。

作者简介：（1431—1478）明江西永丰人，字应魁，改字彝正，学者称一峰先生。家贫好学，成化二年进士第一。授翰林院修撰。抗疏论李贤起复，落职，谪泉州市舶司提举。次年复官，改南京，居二年，以疾辞归。隐于金牛山，专研经学，开门教授，从学者甚众。嘉靖初追赠左春坊谕德，谥文毅。能诗，有《一峰集》。